Kiitos Alko, olet palvellut minua melko hyvin. Kun ensimmäisen kerran asioin luonasi 90-luvun puolessa välissä sain sinulta 1.5 litraa helmeilevää omenaviiniä. Tämä tapahtui Parkanossa ja se taisi olla viimeisiä Alkoja, jossa ei ollut itsepalvelua vaan ostokset hoidettiin pitkällä tiskillä. Ostin sieltä myös elämäni ensimmäisen ja viimeisen Triple Sec -liköörin – se oli virhe. Siitä en osaa olla kiitollinen.

90-luvulla monopolisi oli vielä voimakas ja vahva. Sinulla ei ainoastaan monopolia viinasten myynnin suhteen vaan hallitsit rautaisella otteella myös viinan tuontia, vientiä ja tuotantoa. Mutta sitten puhalsivat muutoksen tuulet, jotka toivat mukaan vapautta kansalle, mutta murhetta sinulle.

Euroopan yhdentyminen ja yhteiset pelisäännöt veivät sinulta yksinoikeuden väkevien tuotantoon, vientiin ja valmistukseen. Jälleenmyynnistä taistelit oikeudessa kuin suomalainen korpisoturi, ja vihdoin vuonna 1997 EU luovutti ja sanoi, että pitäkää jälleenmyyntimonopolinne. Sinulle kerrottiin, että toiminnan lähtökohta tulee kuitenkin olla kansanterveyteen pohjautuva ja toiminta tulisi olla luonteeltaan syrjimätöntä.

Monta vuotta saitkin olla rauhassa, mutta sitten meni överiksi. Isäntäsi sosiaali- ja terveysministeriö luultavasti kaatui suihkussa ja löi päänsä kaakeliin. Kun valtio-omisteisen viinan myynti alkoi laskea ei jaettu mitaleita kansanterveyden hyväksi tehdystä työstä vaan annettiin kenkää Altian pomolle. Esitettiin mitä hölmömpiä ajatuksia keskioluen laimentamisesta tai sen siirtämisestä sinun hyllyillesi. STM haluaa rajoittaa miedon alkoholin myyntiä tiukentamalla myyntiaikoja. Muistatko vielä sen lupauksen, että toimintasi tulee olla kansanterveyteen pohjautuvaa ja luonteeltaan syrjimätöntä? Olet pettänyt lupauksesi.

Sosiaali- ja terveysalan lupa- ja valvontavirasto, tuttujen kesken Valvira, aikoo seuraavaksi rajoittaa alkoholimainontaa. Samaan aikaan kun sinä tuot internetsivuillesi tuote- ja hintatiedot Koskenkorvasta ja muista väkevistä kertoen, että tässä palvellaan asiakasta, kielletään se, että vaikkapa pienpanimo ei voi julkaista sosiaalisessa mediassa kuluttajan arviota tuotteesta. Nuoret menevät tärviölle jos näkevät panimon FB-sivuilla arvion oluesta, tähän tulokseen viisas Valviran virkamies on tullut. Entisenä nuorisotyön ammattilaisena uskallan väittää, että jos nuorella on 20 euroa rahaa ja hän etsii netistä alkoholia iltarientoihin niin mielenkiinto osuu Kossuun eikä kolmeen tarkasti arvosteltuun pulloon Imperial Stout -olutta, jotka tuolla 20 eurolla saa hankittua. Pidän tätä törkeänä rajoittamisena, jolle ei löydy perusteita. Se yksinkertaisesti loukkaa sananvapautta, eikä sovi vapaaseen Eurooppaan.

Usein kerrot olevasi laadukas alkoholiliike. Olet väärässä. Jokainen tuntemani olut- ja viskiharrastaja nauraa väitteellesi. Valikoimasi on kehno ja vasta viime vuonna Tampereen Alkoihin tuli ensimmäinen asiallinen juomisväline Islay-viskeille ja muutama surkea tuoppi olutharrastajia ajatellen.

On aika sanoa hyvästi. En aio ostaa enää mitään sinulta. Kiitos EU:n voin tilata haluamani juomat kotiovelleni. Aion kirjoittaa vielä yhden kirjeen. Sen kirjoitan EU:lle ja kerron sinusta, Valvirasta, sosiaali- ja terveysministeriöstä ja niistä lupauksista, jotka on rikottu. Tämä ei liity pelkästään alkoholiin vaan koko valtion ylläpitämään monopoliasemaan, joka ei sovi nykyaikaan.

Nyt meidän joille tämä holhous ja rajoittaminen riittää pitää lyöttäytyä yhteen ja taistella sen eteen, että tämän kaltainen totalitaarinen monopolitoiminta saadaan pois yhteiskuntaamme riivaamasta.

Oluiden tilaaminen netistä

Viskin ja oluen tilaaminen netistä

Pienpanimo-oluita netistä (toiminta alkaa huhtikuussa)

Hallintoneuvos Ismo Tuominen vastaa kyselyyn uudistuvasta alkoholimainonnasta

Alko sai luvan julkistaa väkevien hinnat netissä – uusia rajoituksia luvassa (HS)

Alkoholilain kiristyksistä valtava lasku

Lisäys (kiitos Mige):

Viinejä netistä